《陪张巨山谒清献公祠》
宋代·李处权

惟昔清献公，二年蜀中归。
归载无长物，一琴而一龟。
龟属烟霞想，琴寓山水思。
婆娑二物间，德容俨怡怡。
元龙岂时辈，康乐匪俗期。
书斋质不陋，覆之以茆茨。
手植参天松，亭亭岁寒姿。
公去几霜露，高风犹在兹。
可使贪夫廉，至今仰伯夷。
使君挺孤洁，后身盖亡疑。
治体简而肃，民俗醇不疵。
竭虔拜公像，雅有宾僚随。
置酒延公孙，诚意公所知。
表表孝弟里，人物固未衰。
德厚者流光，此言良不欺。
春阴澹物华，蔼蔼原隰滋。
远山出云气，近水余风漪。
时禽屋上语，野蝶筵中飞。
此堂历千载，盛事传一时。
凜如公在傍，冠弁不敢欹。
庶几饱公德，满酌其可辞。
聊以永今朝，昼景方舒迟。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。